CELEX: 32021R2156
Language: hr
Date: 2021-09-17 00:00:00
Title: Delegirana uredba Komisije (EU) 2021/2156 оd 17. rujna 2021. o dopuni Uredbe (EU) 2017/625 Europskog parlamenta i Vijeća uspostavom referentnog laboratorija Europske unije za groznicu Riftske doline (Tekst značajan za EGP)

7.12.2021   
               
               
                  HR
               
               
                  Službeni list Europske unije
               
               
                  L 436/26
               
            
         DELEGIRANA UREDBA KOMISIJE (EU) 2021/2156
         оd 17. rujna 2021.
         o dopuni Uredbe (EU) 2017/625 Europskog parlamenta i Vijeća uspostavom referentnog laboratorija Europske unije za groznicu Riftske doline
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 92. stavak 4.,
         budući da:
         
                     (1)
                  
                  
                     Groznica Riftske doline (engl. „Rift Valley fever,” RVF) nova je zoonotska vektorska bolest divljih i domaćih preživača, koju uzrokuje virus i koja predstavlja potencijalnu prekograničnu prijetnju. Karakterizira je visoka stopa pobačaja i neonatalne smrtnosti u domaćih preživača. Kod ljudi bolest se uglavnom razvija kao bolest slična gripi, a kod manjeg dijela pacijenata može se razviti encefalitis ili čak teška bolest jetre s hemoragičnim manifestacijama. RVF se nalazi na popisu zoonoza koje podliježu obvezi prijavljivanja (2) Svjetske organizacije za zdravlje životinja (OIE).
                  
               
                     (2)
                  
                  
                     U cilju poduzimanja mjera protiv rizika od unošenja virusa RVF-a i daljnjeg širenja tog virusa unutar Unije i Europskog gospodarskog prostora, a u vezi s povećanjem broja prijavljenih slučajeva u Mayotteu (3), Europski centar za sprečavanje i kontrolu bolesti (ECDC) objavio je u ožujku 2019. brzu procjenu rizika. U toj procjeni naglašeno je da, iako je rizik od izbijanja u Uniji i EGP-u uslijed unošenja virusa RVF-a putem zakonite trgovine životinjama i proizvodima životinjskog podrijetla vrlo nizak, nezakonito prenošenje svježeg mesa, nepasteriziranog mlijeka i netretiranih proizvoda dobivenih od zaraženih preživača u osobnoj prtljazi mogao bi biti rizik. ECDC je zaključio da se u slučaju unošenja virusa u kontinentalni dio Unije i EGP-a daljnji prijenos bolesti među životinjama putem vektora ne bi mogao isključiti.
                  
               
                     (3)
                  
                  
                     Osim toga, Europska agencija za sigurnost hrane (EFSA) donijela je 23. siječnja 2020. (4) znanstveno mišljenje o RVF-u u kojem je navela da rizik od širenja RVF-a u zemlje u susjedstvu Unije i rizik od mogućeg unošenja zaraženih vektora u Uniju ne bi trebalo ignorirati.
                  
               
                     (4)
                  
                  
                     Rizik od unošenja RVF-a u Uniju znači da bi Unija trebala uspostaviti adekvatne mjere praćenja i kontrole protiv te bolesti, u skladu s Uredbom (EU) 2016/429 Europskog parlamenta i Vijeća (5), kojom je uspostavljen pravni okvir za sprečavanje i kontrolu bolesti s popisa. U skladu s Prilogom Provedbenoj uredbi Komisije (EU) 2018/1882 (6), RVF se smatra bolešću kategorija A, D i E, za koje se moraju poduzeti hitne mjere iskorjenjivanja čim se bolest otkrije.
                  
               
                     (5)
                  
                  
                     Unija je donijela adekvatne mjere praćenja i kontrole bolesti protiv RVF-a kako bi osigurala hitno iskorjenjivanje te bolesti u slučaju njezina unošenja u Uniju. Kako bi te mjere ostale učinkovite, trebale bi uključivati i primjerenu pripravnost i dostupne resurse za borbu protiv te bolesti, uzimajući u obzir i njezin zoonotski potencijal. U tom pogledu smatra se da je potrebno osigurati dovoljan kapacitet za laboratorijsko ispitivanje jer je dobra kvaliteta takvih kapaciteta za ispitivanje bitna za provedbu mjera praćenja i kontrole bolesti i, slijedom toga, izbjegavanje unošenja bolesti u Uniju.
                  
               
                     (6)
                  
                  
                     Unija dosad nije odredila referentni laboratorij Europske unije za RVF. Određivanje službenog laboratorija bitno je da bi se mogle provoditi mjere praćenja i kontrole bolesti na znanstvenoj osnovi i na ujednačen način na cijelom području Unije.
                  
               
                     (7)
                  
                  
                     Ovom bi Uredbom stoga trebalo osnovati referentni laboratorij Europske unije za RVF kako bi se doprinijelo osiguravanju učinkovitosti službenih kontrola i koordinirala pomoć službenim laboratorijima,
                  
               DONIJELA JE OVU UREDBU:
         
            Članak 1.
            Osniva se referentni laboratorije Europske unije za groznicu Riftske doline.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. rujna 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 95, 7.4.2017., str. 1.
         
         
            (2)  „OIE list of notifiable terrestrial and aquatic animal diseases” (Popis bolesti kopnenih i akvatičnih životinja koje podliježu obvezi prijavljivanja Svjetske organizacije za zdravlje životinja) (https://www.oie.int/en/what-we-do/animal-health-and-welfare/animal-diseases).
         
            (3)  Europski centar za sprečavanje i kontrolu bolesti. Brza procjena rizika: Izbijanje groznice Riftske doline u Mayotteu, Francuska – 7. ožujka 2019. Stockholm: ECDC; 2019.
         
            (4)  EFSA Journal 2020.;18(3):6041.
         
            (5)  Uredba (EU) 2016/429 Europskog parlamenta i Vijeća od 9. ožujka 2016. o prenosivim bolestima životinja te o izmjeni i stavljanju izvan snage određenih akata u području zdravlja životinja („Zakon o zdravlju životinja”) (SL L 84, 31.3.2016., str. 1.).
         
            (6)  Provedbena uredba Komisije (EU) 2018/1882 оd 3. prosinca 2018. o primjeni određenih pravila za sprečavanje i suzbijanje bolesti na kategorije bolesti s popisa i o utvrđivanju popisa vrsta i skupina vrsta koje predstavljaju znatan rizik za širenje tih bolesti s popisa (SL L 308, 4.12.2018., str. 21.).